ORDE do 26 de abril de 2007 pola que se convoca para o ano 2007 a concesión das axudas do programa á xeración da actividade no marco do proxecto europeo Equal Compostela Social, cofinanciado polo Fondo Social Europeo.
CONSELLERÍA DE TRABALLO — III. OUTRAS DISPOSICIÓNS — 04/05/2007

Por orde da Consellería de Traballo do 25 de setembro de 2006 (DOG nº 190, do 2 de outubro), apróbanse as bases reguladoras do programa de axudas á xeración da actividade no marco do proxecto europeo Equal Compostela Social, cofinanciado polo Fondo Social Europeo, cun período de vixencia para os anos 2006 e 2007.
A iniciativa EQUAL enmárcase dentro da Estratexia Europea polo Emprego, así como dentro da estratexia integrada a escala comunitaria de loita contra a discriminación e a exclusión social. Ten como misión a de contribuír ao desenvolvemento do emprego impulsando a empregabilidade, o espírito de empresa, a adaptabilidade, a igualdade de oportunidades e o investimento en recursos humanos.
A Consellería de Traballo, segundo o disposto no Decreto 536/2005, do 6 de outubro, polo que se establece a súa estrutura orgánica, é competente no desenvolvemento das políticas activas de emprego en Galicia, e seguindo os principios de complementariedade e transferencia ás políticas xerais daquelas actividades desenvolvidas e validadas dentro do proxecto Equal Compostela Social participa, a través da Dirección Xeral de Promoción do Emprego, como órgano executor de parte das actuacións desenvolvidas no marco do proxecto Equal Compostela Social.
O Proxecto Equal Compostela Social ten por obxecto promover o espírito de empresa e a creación de empresas nos concellos participantes, como medio para a incorporación sociolaboral das persoas con máis dificultades de inserción no mercado de traballo.
Este proxecto está cofinanciado polo Fondo Social Europeo no marco da Iniciativa Comunitaria Equal II, cunha taxa de cofinanciamento do 75%. O orzamento total do proxecto é de 1.329.755,64 euros, sendo a achega do FSE de 997.316,76 euros, e a achega das entidades asociadas de 332.438,92 euros.
Neste marco, procede a convocatoria para o ano 2007 da concesión das axudas do programa á xeración da actividade no marco do proxecto europeo Equal Compostela Social, cofinanciado polo Fondo Social Europeo conforme as bases reguladoras do programa aprobadas pola orde da Consellería de Traballo do 25 de setembro de 2006, (DOG nº 190, do 2 de outubro).
Por todo o anterior, consultado o Consello Galego de Relacións Laborais, de acordo co informe do Comité de Dirección da Agrupación de Desenvolvemento Compostela Social, na súa xuntanza do 22 de febreiro de 2007, e de conformidade coas atribucións que me confire o artigo 34 da Lei 1/1983, do 22 de febreiro, modificada pola Lei 2/2007 do 28 de marzo, reguladora da Xunta e da súa presidencia,
DISPOÑO:
Artigo 1º.-Obxecto, finalidade e normativa reguladora.
1. Esta orde ten por obxecto convocar para o ano 2007 o programa de axudas á xeración de actividade no marco do proxecto da iniciativa comunitaria EQUAL Compostela Social, Obradoiros de Empresarios e Empresarias para a Inserción Sociolaboral, en réxime de concorrencia competitiva, destinadas ao fomento do autoemprego mediante a creación de novas empresas ou iniciando unha actividade como traballadores/as autónomos/as, cuxas bases reguladoras foron aprobadas pola orde da Consellería de Traballo do 25 de setembro de 2006, (DOG nº 190, do 2 de outubro).
2. As solicitudes, tramitación e concesión das axudas axustaranse ao disposto no texto refundido da Lei de réxime financeiro e orzamentario de Galicia; na Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007; no Decreto 287/2000, do 21 de novembro; no que resulte de aplicación, a Lei 38/2003, do 17 de novembro, xeral de subvencións e o seu regulamento de desenvolvemento, aprobado polo Real decreto 887/2006, do 21 de xullo; na normativa comunitaria relativa aos Fondos Estruturais, ao Programa español da Iniciativa Comunitaria EQUAL e o seu complemento de programa; as bases reguladoras do programa aprobadas pola orde da Consellería de Traballo do 25 de setembro de 2006, e nesta orde.
Artigo 2º.-Persoas e entidades beneficiarias.
1. Poderán beneficiarse das axudas previstas neste programa as empresas de nova creación, calquera que sexa a forma xurídica que adopten, ou as traballadoras e traballadores autónomos que se constitúan e inicien a súa actividade no marco do Proxecto Equal Compostela Social, sempre que cumpran as condicións e requisitos establecidas nas bases reguladoras do programa e nesta orde.
2. Non poderán obter a condición de persoas e entidades beneficiarias do programa regulado nesta orde as persoas ou entidades en que concorran as circunstancias previstas no artigo 13 da Lei 38/2003, do 17 de novembro, xeral de subvencións.
Artigo 3º.-Axudas.
Coa finalidade de apoiar parcialmente o financiamento do inicio da actividade empresarial poderán concederse axudas cunha contía máxima de 4.800 euros, por proxecto empresarial, con independencia do número de persoas e entidades beneficiarias que a compoñan.
A contía da axuda poderá acadar o 100 % dos gastos subvencionables.
Artigo 4º.-Gastos subvencionables.
1. Terán a consideración de gastos subvencionables os considerados como correntes e de primeiro establecemento realizados durante os catro primeiros meses da actividade, nos seguintes conceptos, excluídos impostos:
-Existencias iniciais de mercadorías: adquisición de primeiras compras de mercadorías, materias primas e outros consumibles de produción.
-Gastos de arrendamentos: locais e/ou equipos.
-Primas de seguros.
-Abastecementos e gastos correntes.
-Gastos de formalización e constitución da sociedade, se é o caso.
2. Estas axudas teñen carácter finalista polo que o importe da subvención concedida non poderá ser utilizado con outros fins. O investimento en activo fixo e as axudas directas á contratación de persoal traballador quedan exceptuadas desta axuda.
3. Serán subvencionables os gastos realizados dende o 4 de novembro do ano 2006 e no ano 2007, sempre que sexan xustificados, mediante documentos acreditativos da realización dos gastos obxecto da subvención e do seu efectivo pagamento, con anterioridade á finalización do período de xustificación establecido na resolución de concesión e, en todo caso, ata o 31 de agosto de 2007.
Artigo 5º.-Financiamento.
O financiamento destas axudas levarase a cabo con cargo á actuación 1.5 do Programa Equal Compostela Social, polo que, a súa concesión estará suxeita á existencia de crédito adecuado e suficiente na dita actuación. No exercicio 2007 as axudas recollidas nesta orde financiaranse con cargo á aplicación orzamentaria 16.02.322C.470.4, código proxecto 2007 00 677, cun crédito de 56.000 euros recollidos na Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007.
Estes créditos poderán ser obxecto de modificacións como consecuencia da incorporación dos remanentes do exercicio anterior, así como da asignación ou da redistribución de fondos para o financiamento do programa, coas limitacións que establezan as disposicións aplicables ás axudas cofinanciadas polo Fondo Social Europeo.
Artigo 6º.-Presentación de solicitudes, forma e prazo.
1. As solicitudes deberán presentarse segundo o modelo normalizado que figura como anexo I desta orde, dispoñible nas oficinas do Programa Equal Compostela Social, e na Dirección Xeral de Promoción do Emprego da Consellería de Traballo.
2. As solicitudes de axudas e subvencións dirixiranse ao director xeral de Promoción do Emprego da Consellería de Traballo, e presentaranse nos rexistros xerais dos concellos participantes no Proxecto Equal Compostela Social, ou na Dirección Xeral de Promoción do Emprego da Consellería de Traballo, ou por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
3. As solicitudes deberán presentarse no prazo dun mes, que comezará a partir do día seguinte ao da publicación desta orde no Diario Oficial de Galicia.
4. Para a presentación das solicitudes de axudas as persoas e entidades beneficiarias contarán co asesoramento e apoio do persoal técnico do Proxecto Equal Compostela Social, que tamén prestará o apoio necesario para a presentación de solicitudes doutros programas de axudas e subvencións á creación de emprego convocados pola Consellería de Traballo que sexan compatibles.
5. A presentación da solicitude de subvención pola persoa ou entidade interesada comportará a autorización de quen solicita para que o órgano concedente obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos, polo que queda liberada a persoa ou entidade solicitante de achegar a correspondente certificación, segundo o establecido no artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007 (DOG nº 249, do 29 de decembro).
6. Mediante a presentación da solicitude de subvención a persoa ou entidade interesada presta expresamente o seu consentimento á Consellería de Traballo para incluír e facer públicos os datos relevantes referidos ás axudas e subvencións recibidas, así como ás sancións impostas, nos rexistros públicos de axudas, subvencións e convenios e de sancións administrativas, regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006. (DOG nº 153, do 9 de agosto). Os dereitos de acceso, rectificación, cancelación e oposición de datos de carácter persoal poderán exercerse ante o CIXTEC como órgano responsable dos ficheiros, con domicilio na rúa Domingo Fontán, 9-15702 Santiago de Compostela, de conformidade coas prescricións da Lei orgánica 15/1999, do 13 de decembro, de protección de datos de carácter persoal.
7. Coa presentación da solicitude de subvención a persoa ou entidade interesada autoriza expresamente a Consellería de Traballo para que de acordo co establecido nos puntos 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega, publique as subvencións concedidas ao abeiro desta orde no Diario Oficial de Galicia e na súa páxina web oficial, con expresión do beneficiario ou a beneficiaria, a contía e a súa finalidade.
Artigo 7º.-Documentación.
As solicitudes deberán ir acompañadas do orixinal ou fotocopia compulsada da seguinte documentación:
a) No caso de persoas xurídicas, documento de identidade e poder suficiente para actuar en nome da sociedade da persoa representante que asine a solicitude.
b) Documento de identidade e acreditación do NIF, se quen solicita é empresaria ou empresario individual, ou CIF, cando se trate de persoas xurídicas.
c) No caso de sociedades, escritura de constitución e inscrición no Rexistro Mercantil ou, se é o caso, no rexistro de cooperativas.
d) Alta no imposto de actividades económicas ou, de ser o caso, alta no censo de obrigados tributarios no Ministerio de Economía e Facenda ou, se é o caso, compromiso de alta no período que se estableza na resolución de concesión.
e) Memoria xustificativa do proxecto empresarial e estudo de viabilidade a tres anos, no modelo normalizado que figura como o anexo III, ou plan de empresa que recolla, cando menos, a mesma información. A memoria ou plan de empresa deberá recoller as circunstancias que concorran no proxecto que permitan aplicar os criterios de valoración que servirán de fundamento para a concesión da axuda.
f) Documentos xustificativos da realización dos gastos polos que se solicita a subvención e do seu efectivo pagamento ou, no seu defecto facturas pro forma ou orzamento dos gastos subvencionables que se vaian ter en conta para a concesión da axuda.
g) Documento de identidade do empresario ou empresaria e dos traballadores e traballadoras.
h) Alta no correspondente réxime da Seguridade Social da empresaria ou empresario e dos traballadores e traballadoras ou, se é o caso, compromiso para a xustificación da alta na Seguridade Social no período que se estableza na resolución de concesión.
i) Documentos acreditativos dos períodos de inscrición como demandante de emprego na oficina pública de emprego da empresaria ou empresario e do persoal traballador.
j) Informe da vida laboral da Tesouraría Xeral da Seguridade Social, acreditativo do tempo de permanencia en desemprego, da empresaria ou empresario e do persoal traballador.
k) Se é o caso, documentos acreditativos da pertenza a algún dos colectivos de difícil inserción laboral.
l) Se é o caso, copia dos contratos de traballo das traballadoras e os traballadores.
m) Informe de Equal Compostela Social sobre a valoración no proxecto dos requisitos exixidos para formar parte do proxecto Equal.
n) Declaración comprensiva do conxunto de todas as solicitudes de axudas efectuadas ou concedidas, para o mesmo proxecto ou actividade, perante as administracións públicas competentes ou outros entes públicos, segundo o modelo do anexo IV, con indicación de que coñece as regras de minimis de acumulación de subvencións establecidas no Regulamento CE nº 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis (DOUE L 379, do 28 de decembro).
ñ) Ficha de solicitude de transferencia bancaria e certificación da entidade bancaria acreditativa de que quen solicita é titular da conta, segundo o modelo do anexo V desta orde.
Artigo 8º.-Resolución e recursos.
1. Logo da fiscalización pola intervención das propostas emitidas pola comisión de avaliación, as resolucións serán ditadas polo director xeral de Promoción do Emprego, por delegación do conselleiro de Traballo, e deberán serlles notificadas ás persoas ou entidades interesadas. As resolucións de concesión ou de denegación, deberán ser sempre motivadas.
2. O prazo para resolver e notificar a resolución será de tres meses que se computarán desde a data de presentación da totalidade da documentación no rexistro do órgano competente para a súa tramitación. Transcorrido o devandito prazo sen que se ditase resolución expresa, entenderase desestimada a solicitude de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
3. As resolucións que se diten neste procedemento esgotan a vía administrativa e contra delas cabe interpoñer recurso contencioso-administrativo, no prazo de dous meses, ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa, e na Lei 30/1992, do 26 de novembro, de réxime xurídico das administracións públicas e do procedemento administrativo común.
4. A resolución favorable conterá a referencia a que a Unión Europea, a través do Fondo Social Europeo, no marco da Iniciativa Comunitaria Equal II, cofinancia a axuda concedida nunha porcentaxe do 75 por cento.
Artigo 9º.-Xustificación do pagamento.
De non achegarse con anterioridade, o pagamento das axudas quedará condicionado á presentación do orixinal ou copia compulsada, no prazo, nos termos e na forma que se estableza na resolución de concesión, da documentación que se exixa de forma expresa nela, entre a que deberá figurar a relacionada nos puntos seguintes:
-Documentación xustificativa para acreditar o cumprimento da actividade para a que se concedeu a axuda.
-De non achegarse coa solicitude: alta no imposto de actividades económicas ou, de ser o caso, alta no censo de obrigados tributarios no Ministerio de Economía e Facenda, alta no correspondente réxime da Seguridade Social do empresario ou empresaria e das traballadoras e traballadores.
-Documentos xustificativos da realización dos gastos obxecto da subvención e do seu efectivo pagamento.
-Declaración complementaria da establecida no artigo 7º, alínea n) do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das distintas administracións públicas competentes ou outros entes públicos. Ou, de ser o caso, unha declaración de que non solicitou nin percibiu outras axudas e subvencións.
Artigo 10º.-Axudas baixo as condicións de minimis.
As axudas establecidas nesta orde quedan sometidas ao réxime de axudas de minimis, polo tanto non poderán exceder os límites cuantitativos establecidos no Regulamento CE nº 1996/2006 da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis. (DOUE L 379, do 28 de decembro).
Disposición adicional
Única.-Apróbase a delegación de atribucións do conselleiro de Traballo no director xeral de Promoción do Emprego, para resolver a concesión ou denegación das axudas e subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus beneficiarios ou as súas beneficiarias, respecto das resolucións de concesión, das que traen causas, ditadas por delegación do conselleiro.
Disposicións derradeiras
Primeira.-Facúltase o director xeral de Promoción do Emprego para que dite, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 26 de abril de 2007.
Ricardo Jacinto Varela Sánchez
Conselleiro de Traballo
Ver referencia pdf "08600D008P026.PDF"
Ver referencia pdf "08600D008P026.PDF"
Ver referencia pdf "08600D008P026.PDF"
Ver referencia pdf "08600D008P026.PDF"
Ver referencia pdf "08600D008P026.PDF"
Ver referencia pdf "08600D008P026.PDF"
Ver referencia pdf "08600D008P026.PDF"
Ver referencia pdf "08600D008P026.PDF"